Unión del Pueblo Navarro (UPN) talde parlamentarioari atxikitako foru parlamentari Ángel Ansa Echegaray jaunak **idatziz erantzuteko galdera** egin du. Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariaren erantzuna:

1.- **Zertan dira lan horiek galdera honi erantzuten zaion egunean?**

Obrak bi fasetan egiten ari dira:

Lehenengo fasean inguratzaile termikoaren obrak egin dira. Fase hori amaituta dago.

Orain lanean ari gara obren bigarren fasean, Sarioko eraikineko 4. solairua egokitzeko eta altzariz hornitzeko proiektu teknikoaren idazketa bukatzen.

Nafarroako Unibertsitate Publikoak (NUP) argitaratu behar du horren lizitazioa.

2.- **Noiz amaituko dira egiazki?**

Arestian esan dizudan bezala, NUP arduratuko da lizitazioa argitaratzeaz, eta horregatik oraindik ezin dugu adierazi noiz amaituko diren.

3.- **Instalazioaren azalera fisikoa eta banaketa.**

Sarioko eraikinaren 6. moduluko laugarren solairuak 1.453,3 metro karratuko azalera eraikia du.

4.- **Eskainiko dituen zerbitzuen zerrenda xehakatua**.

IRIS Gunea ez da entitate zerbitzu-emaile bat, aitzitik, eskaintza eta eskaria dinamizatzen jarduten du, erreferentziako gune bat eskaintzen du, handik enpresei, administrazio publikoei eta gizarte osoari lagun egiteko, bidea erakusteko eta aholku emateko eraldaketa digitaleko prozesuetan.

Horretarako, IRIS Guneak eragile interesdun horien beharrak aztertzen ditu eta konponbiderik onenak bilatzen dizkie. Gainera, kontuan hartzen du zer finantzaketa mekanismo erabil daitezkeen.

IRIS Guneak digitalizazioarekin zerikusia duten produktu eta zerbitzu guztiak jartzen ditu erdigunean, eskaintza kudeatzeko bere jardueran. Horrez gain, bost espezializazio-arlo teknologiko lantzen ditu, Nafarroako Foru Komunitatearen lehiakortasun globala sustatzen dutenak:

1. Bioteknologia eta Biologia Sintetikoa
2. Zibersegurtasuna
3. Datuen Zientzia eta Adimen Artifiziala
4. Elementu lotuak, seguruak eta adimendunak
5. Doitasuneko Medikuntza Pertsonalizatua (DMP) eta terapia aurreratuak.

IRIS Gunearen egoitzan espazio bat egokituko da hainbat langileren lanpostuak bertan kokatzeko: ADITecheko eta NAIR Centerko langileak, Naserticen laborategikoak eta etorkizuneko Navarra Cibersecurity Centerkoak, eta, gainera, IRIS Guneko beste agente batzuetako langile espezifikoak, digitalizazioarekin lotutako proiektuetan aritzen direnak.

5.- **Zerbitzu horiek emateko izanen dituen langileak.**

IRIS Gunerako kontratatutako langileak hiru dira gaur egun.

6.- **Funtzionamendurako beharko duen urteko aurrekontu zenbatetsia**.

Nafarroako Berrikuntza Digitalerako Gunearen egituraren funtzionamendurako, urtean 230.000 euroko gastuak zenbatetsi dira.

Zenbateko horrek barnean hartzen ditu langile gastuak, kanpoko zerbitzuen kontratazioa, eskaintzaren eta eskariaren agenteen dinamizaziorako laguntza, komunikazio gastuak eta Sarioko eraikineko hornidura eta funtzionamendu gastu finkoak, hala nola garbiketa, aseguruak, Internet edo ura.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

Iruñean, 2023ko urriaren 10ean

Unibertsitateko, Berrikuntzako eta Eraldaketa Digitaleko kontseilaria: Juan Cruz Cigudosa García